
A V I Z

asupra propunerii legislative de modificare a prevederilor Legii nr.82/1993 privind constituirea Rezervaţiei Biosferei Delta Dunării.

În conformitate cu prevederile art.86 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă de modificare a prevederilor Legii nr.82/1993 privind constituirea Rezervaţiei Biosferei Delta Dunării, trimisă cu adresa nr.320 din  9 decembrie  1998, înregistrată sub nr.899/XVIII/11 din  9 decembrie 1998.



Potrivit prevederilor art.57 din Regulamentul Camerei Deputaţilor, membrii Comisiei juridice, de disciplină şi imunităţi au examinat propunerea legislativă menţionată mai sus, în şedinţa din 25 ianuarie 1999.



În urma examinării propunerii legislative, precum şi a avizului negativ al Consiliului Legislativ nr.1087 din 31 decembrie 1998, membrii comisiei au hotărât, cu majoritate de voturi, să o respingă, pentru următoarele considerente:



- iniţiativa legislativă nu răspunde cerinţei prevăzută în art.73 alin.(4) din Constituţie, unde se precizează expres că propunerile legislative pot fi prezentate numai în forma cerută pentru proiectele de legi;


- dispoziţiile referitoare la infracţiuni şi contravenţii nu sunt structurate în forma sepecifică acestor norme, faptele considerate infracţiuni şi respectiv contravenţii, precum şi sancţiunile corespunzătoare acestora fiind reglementate în articole comune, şi nu în mod distinct, în articole diferite, având în vedere natura juridică diferită a acestor fapte. 



Comisia a mai fost sesizată, spre dezbatere şi avizare, cu o propunere legislativă având acelaşi obiect şi prezentată în aceeaşi formă, trimisă cu adresa nr.309/3 decembrie 1998, înregistrată sub nr.872/3 decembrie 1998 pentru care, de asemenea, s-a hotărât respingerea.



În raport de obiectul şi conţinutul său, ce vizează modificarea unei legii organice, propunerea legislativă face parte din categoria legilor organice.

